Asiel vir Mugabe is onwettig, sê MaimaneMmusi Maimane, leier van die DA, tydens ŉ debat oor die 2017 staatsrede. Mmusi Maimane, leier van die DA, het Vrydag gesê die regering sal die wet oortree indien hy wel besluit om asiel aan pres. Robert Mugabe toe te staan. Maimane het pres. Jacob Zuma aangemoedig om dié moontlikheid tydens ŉ openbare aankondiging ŉ nekslag toe te dien. Dit volg nadat die Zimbabwiese weermagleiers Donderdag gesê het dat Mugabe uit die presidensie verwyder sal word indien hy nié teen Saterdag bedank het nie. Maimane het gesê dit sou onwettig wees om asiel aan Mugabe toe te staan omdat die wet dit verhoed vir persone wat oorlogsmisdade of enige misdaad wat onder die Suid-Afrikaanse wet tot gevangenisstraf sou lei, gepleeg het. “Robert Mugabe het, soos baie ander leiers, van bevryder na diktator verander. Talle menseregteskendings en misdade het onder sy toesig gebeur. As sodanig moet hy nié asiel toegestaan word nie,” het hy gesê. Maimane het gesê solank Mugabe nié “marteling of die doodstraf” in Zimbabwe in die gesig staar nie, moet die regering hom nie skuldig maak daaraan om die wet te oortree nie. Hy het ook gesê Mugabe moet met onmiddellike effek as die Zimbabwiese president bedank sodat ŉ nuwe regering aan bewind kan kom.